Nordjyllands Politi efterlyser gerningsmanden til et røveri på åben gade i Aalborg søndag aften.

En 25-årig mand blev søndag aften klokken 21.30 passet op i Svendsgade i Aalborg og truet med en knivlignende genstand til at udlevere sin tegnebog og mobiltelefon. - Den 25-årige var ude at gå en tur, da gerningsmanden i en baggård i Svendsgade truer ham med enten en skruetrækker eller en kniv, forklarer vagtchef ved Nordjyllands Politi Mads Hessellund. Gerningsmanden forsvandt efterfølgende ad Svendsgade. Gerningsmanden beskrives som en dansk udseende mand, 170-175 centimeter høj og almindelig af bygning, og han talte dansk. Han var iført mørke bukser og en sort dynejakke med hætten trukket op over hovedet. Og han havde maskeret sig ved at trække en halsedisse op over mund og næse. Eventuelle vidner til røveriet kan kontakte Nordjyllands Politi på telefon 1-1-4.